Muutettu ehdotus: EUROOPAN PARLAMENTIN JA NEUVOSTON ASETUS .EU-ALUETUNNUKSEN TOTEUTTAMISESTA INTERNETIN NIMIJÄRJESTELMÄSSÄ (komission EY:n perustamissopimuksen 250 (2) artiklan nojalla esittämä)

Taustaa

Ehdotus (KOM(2000)827 lopullinen - 2000/0328/COD)) toimitettiin perustamissopimuksen 175 artiklan 1 kohdan mukaisesti neuvostolle ja Euroopan parlamentille 12. joulukuuta 2000.

Talous- ja sosiaalikomitea antoi lausuntonsa 28. maaliskuuta 2001.

Alueiden komitea ei antanut lausuntoa.

Euroopan parlamentti antoi lausuntonsa ensimmäisessä käsittelyssä 4. heinäkuuta 2001.

Komission ehdotuksen tarkoitus

.eu-aluetunnuksen toteuttamista Internetin nimijärjestelmässä koskevan asetuksen tavoitteena on tarjota eurooppalaisille yrityksille, organisaatioille ja yksityishenkilöille mahdollisuus käyttää verkkotunnustensa rekisteröinnissä uutta aluetunnusta ja helpottaa pääsyä Internetin tietoverkkoihin. Asetuksessa esitetään .eu-aluetunnuksen toteuttamisen ehdot ja määritetään ominaispiirteet, jotka aluetunnuksen organisoinnista, hallinnosta ja hallinnoinnista huolehtimaan nimitettävällä rekisterillä on oltava, sekä velvollisuudet, joita sen on noudatettava. Lisäksi asetuksessa vahvistetaan rekisterin toiminnan yleiset periaatteet.

Komission lausunto parlamentin tekemistä tarkistuksista

Komission hyväksymät tarkistukset

Komissio on hyväksynyt Euroopan parlamentin tekemistä 39 tarkistuksesta seuraavat 23 tarkistusta: 1, 2, 3, 4, 5, 7, 8, 10, 11, 12, 16, 17, 19, 21, 22, 25, 26, 28, 31, 35, 38, 39 ja 40.

Tarkistuksessa 1 ehdotetaan uutta johdanto-osan kappaletta, jossa todetaan, että maatunnuksen mukaisen .eu-aluetunnuksen (ccTLD) käyttöönotto parantaa Euroopan unionin kuvaa maailmanlaajuisissa tietoverkoissa ja tuo lisäarvoa Internetin nimijärjestelmässä jo oleviin maatunnusten mukaisiin aluetunnuksiin nähden.

Tarkistuksessa 2 viitataan Internetin nimi- ja osoitejärjestelmää hallinnoivaan järjestöön (ICANN) ja siihen, että se vastaa nykyisin aluetunnukset sisältävien tunnusten käyttöoikeuden myöntämisestä. Lisäksi tarkistuksessa viitataan 3. lokakuuta 2000 hyväksyttyyn neuvoston päätöslauselmaan, joka koskee hallitustenvälisen neuvoa-antavan GAC-komitean (Governmental Advisory Committee) hyväksymien periaatteiden toteuttamista, ja todetaan, että ICANNin kanssa on tehtävä sopimus.

Tarkistus 3 koskee "Whois"-tyyppisiä tietokantoja ja niiden asemaa käyttäjien luottamuksen lujittamisessa. "Whois"-tyyppinen tietokanta on verkkotunnusjärjestelmän vakio-ominaisuus, jonka avulla Internetin käyttäjät saavat perustietoja tietyn verkkotunnuksen rekisteröijästä.

Tarkistus 4 koskee Internetin hallinnoinnin kansainvälistä käytäntöä, joka perustuu toimintaan puuttumattomuuden, itsehallinnon ja itsesääntelyn periaatteisiin. Näitä periaatteita on syytä soveltaa hallinnointikysymyksiin, joita ei käsitellä tässä asetuksessa.

Tarkistus 5 liittyy henkilötietojen suojaa koskevaan yhteisön lainsäädäntöön sekä yksityisyyttä ja henkilötietojen suojaa koskeviin periaatteisiin.

Tarkistus 7 on hyväksyttävissä, koska siinä säädetään, että .eu-aluetunnusrekisterillä ei ole valtuuksia myöntää sellaisia alemman tason verkkotunnuksia, joihin sisältyy jonkun jäsenvaltion yksilöiviä tunnuksia. Komissio on samaa mieltä siitä, että alemman tason verkkotunnuksissa ei ole asianmukaista käyttää kirjainyhdistelmiä, jotka voisivat viitata yksittäisiin jäsenvaltioihin ja näin ollen aiheuttaa sekaannusta.

Tarkistuksessa 8 selvennetään, että kun asetuksessa viitataan 'asiaan liittyviin tahoihin', tarkoitetaan yrityksiä, järjestöjä, luonnollisia henkilöitä ja julkisia viranomaisia.

Tarkistuksessa 10 (1 artikla) säädetään, että asetuksen säännökset eivät rajoita jäsenvaltioiden sellaisten määräysten soveltamista, jotka koskevat maatunnuksen mukaisia aluetunnuksia. Tällaiset tunnukset eivät kuulu tämän asetuksen soveltamisalaan.

Tarkistuksessa 11 (2 artikla) on laajennettu määritelmää rekisterin tehtävistä siten, että niihin on lisätty yleiset hakupalvelut ("Whois"-palvelut) ja verkkotunnusten rekisteröinti.

Tarkistuksessa 12 (2 artikla) määritellään 'rekisterinpitäjä'.

Tarkistuksessa 16 (2 artikla) säädetään, että rekisterin on tehtävä sopimus, jossa määrätään .eu-aluetunnuksen myöntämisestä, ja että sen on ensin saatava komissiolta lupa sopimuksen tekemiseen. Näin ollen tarkistus selventää komission ehdotuksen sanamuotoa.

Tarkistuksessa 17 (2 artikla) säädetään, että .eu-aluetunnusrekisteri ei voi toimia rekisterinpitäjänä.

Tarkistuksessa 19 (3 artikla) vaaditaan rekisteriä noudattamaan tämän asetuksen sääntöjen, periaatteiden ja menettelyjen lisäksi 2 artiklassa tarkoitettuja sopimuksia ja noudattamaan avoimia ja syrjimättömiä menettelyjä.

Tarkistuksessa 21 (3 artikla) ehdotetaan, että rekisterin olisi hallinnoitava ja ylläpidettävä .eu-aluetunnuksen toimintaa yleisen edun mukaisesti.

Tarkistuksessa 22 (3 artikla) on poistettu säännös, jonka mukaan rekisterin on noudatettava asianmukaisia julkisiin hankintoihin liittyviä sääntöjä. Se, että tarkistuksessa on myös poistettu viittaus avoimiin ja syrjimättömiin menettelyihin, on johdonmukaista tarkistukseen 19 sisältyvien muutosten kanssa.

Tarkistuksissa 25, 26 ja 28 (artikla 3) ehdotetaan, että rekisterin velvollisuuksiin kuuluisivat vielä seuraavat rekisterin toimintaan tavanomaisesti kuuluvat täsmällisesti määritellyt tehtävät: .eu-aluetunnusrekisterin rekisterinpitäjien valtuuttaminen, tietokannan eheyden varmistaminen sekä rekisteröintien lykkääminen, peruuttaminen ja siirtäminen.

Tarkistuksen 31 (3 artikla) mukaan rekisterin olisi määritettävä rekisteröintiperiaatteet aloilla, joilla ei sovelleta yleistä etua koskevia periaatteita. Komissio on samaa mieltä siitä, että rekisterin tulisi olla ensisijaisesti vastuussa rekisteröintiperiaatteiden määrittelystä lukuun ottamatta 4 artiklassa tarkoitettuja yleistä etua koskevia periaatteita.

Tarkistus 35 (4 artikla) liittyy siihen, että on määriteltävä periaatteet ristiriitojen ratkaisemiseksi nopeasti tuomioistuinten ulkopuolella ja että riidanratkaisumenettelyn tulisi olla joko ilmainen tai sellainen, että enintään siitä aiheutuneet kulut korvataan.

Tarkistus 38 (4 artikla) koskee haltijattomiin verkkotunnuksiin ('bona vacantia') sovellettavaa politiikkaa. Tarkistuksessa oleva viittaus 'parhaisiin kansallisiin toimintatapoihin' olisi kuitenkin korvattava viittauksella 'parhaisiin toimintatapoihin', koska tällaisia toimintatapoja on olemassa niin kansallisella kuin kansainväliselläkin tasolla.

Tarkistus 39 (5 artikla) täsmentää komission ehdotusta, koska siinä säädetään, että sähköisen viestinnän verkkojen ja palvelujen yhteisestä sääntelyjärjestelmästä annetun direktiivin voimaantuloon saakka komissiota avustaa komitea, joka on perustettu neuvoston direktiivillä 90/387/ETY (neuvoston direktiivi telepalvelujen sisämarkkinoiden toteuttamisesta saamalla aikaan avoimen verkon tarjoaminen [1]).

[1] EYVL L 192, 24.7.1990, s. 1.

Tarkistus 40 (6 artikla) liittyy kertomuksiin, joita komission on määrä antaa säännöllisesti Euroopan parlamentille ja neuvostolle .eu-aluetunnuksen toiminnasta.

Komission osittain tai periaatteessa hyväksymät tarkistukset

Tarkistukset 9 ja 13

Komissio voi periaatteessa hyväksyä tarkistukset 9 ja 13, jotka liittyvät kiinnostuksenilmaisupyyntöön ja sen julkaisemiseen Euroopan yhteisöjen virallisessa lehdessä (EYVL), jos kiinnostuksenilmaisupyyntöön viitataan ainoastaan kerran siten kuin tarkistuksessa 13 ja se poistetaan tarkistuksesta 9. Komissio on täysin samaa mieltä siitä, että menettelyssä on noudatettava avoimuutta, ja kannattaa kiinnostuksenilmaisupyynnön julkaisemista EYVL:ssä. On kuitenkin huomattava, että itse asetus on määrä julkaista EYVL:ssä, ja asialle saataisiin enemmän julkisuutta käyttämällä muita julkaisukanavia (esimerkiksi komission virallista verkkosivustoa).

Komissio hyväksyy tarkistuksen 9 osittain ja erityisesti sen ensimmäisen virkkeen "Tämän asetuksen tavoitteena on toteuttaa .eu-aluetunnus Euroopan yhteisössä." sekä tarkistuksen lopussa olevan viittauksen 1 artiklassa tarkoitettuihin 'yleisiin' periaatteisiin.

Tarkistus 14

Komissio on periaatteessa samaa mieltä siitä, että rekisterin toiminnan ei tulisi aiheuttaa komissiolle kustannuksia, ja hyväksyy periaatteessa kyseisen tarkistuksen, jos se muotoillaan seuraavasti: "Kaikista .eu-aluetunnuksen organisointiin, hallintoon ja hallinnointiin liittyvistä kustannuksista vastaa yksinomaan rekisteri." Sanamuodon muuttaminen on välttämätöntä muotoilusta 'komission suorittamat palvelut' mahdollisesti aiheutuvien sekaannusten välttämiseksi ja tarkistuksen tavoitteen selventämiseksi.

Tarkistus 18

Vaikka komissio on samaa mieltä siitä, että rekisterin on kuultava laajalti eurooppalaisen Internet-yhteisön mielipiteitä, on epäselvää, miten tällä asetuksella perustettavan neuvoa-antavan komitean toiminta niveltyisi komission ja jäsenvaltioiden asemaan yleistä etua koskevien toimintaperiaatteiden alalla sekä 3 artiklassa säädettyyn rekisterin sitoumukseen kuulla asiaan liittyviä tahoja. Lisäksi on kyseenalaista, olisiko tällaisen neuvoa-antavan elimen toiminta sopusoinnussa niiden menettelyjen kanssa, joiden avulla käytetään komissiolle siirrettyä täytäntöönpanovaltaa. Näin ollen komissio hyväksyy periaatteen siitä, että rekisteri kuulee jotakin neuvoa-antavaa elintä, mutta haluaa asettaa hyväksymisensä ehdoksi tarkistuksen sanamuodon muuttamisen siten, että tarkistukseen 8 lisätään seuraava: "Rekisteri voi perustaa neuvoa-antavan elimen kuulemisen järjestämiseksi."

Tarkistus 20

Komissio on samaa mieltä siitä, että rekisterin olisi .eu-aluetunnuksen organisoinnissa, hallinnossa ja hallinnoinnissa yksilöitävä ja sovellettava parhaita toimintatapoja aina kun se on mahdollista, mutta sen ei pitäisi rajoittua kansallisen tason parhaisiin toimintatapoihin. Tämän vuoksi komissio voi hyväksyä seuraavan muotoilun: "Rekisterin on parhaat toimintatavat huomioon ottaen...".

Tarkistus 29

Komissio on jo hyväksynyt tarkistuksen 35, joka koskee periaatteita ja menettelyjä verkkotunnuksiin ja teollis- ja tekijänoikeuksiin liittyvien ristiriitojen ratkaisemiseksi tuomioistuinten ulkopuolella nopeasti ja maksutta tai siten, että enintään siitä aiheutuneet kulut korvataan. Tämän vuoksi komissio hyväksyy tarkistuksen 29 periaatteen, mutta katsoo, että tarkistus 35 kattaa jo sen. Komission mielestä rekisterin kannattaa noudattaa tällaista toimintatapaa ja komissio hyväksyy tarkistuksen seuraavassa muodossa: "pantava täytäntöön tuomioistuinten ulkopuolista riitojen ratkaisemista koskevat periaatteet ja menettely kiistojen nopeaksi ratkaisemiseksi verkkotunnusten haltijoiden välillä tunnuksia koskevien oikeuksien osalta, mukaan luettuina teollis- ja tekijänoikeudet, sekä rekisterin tekemien yksittäisten päätösten osalta. Nämä periaatteet hyväksytään 4 artiklan mukaisesti, ja niissä otetaan huomioon Maailman henkisen omaisuuden järjestön (WIPO) suositukset. Näillä periaatteilla on luotava osapuolille riittävät takeet menettelyjen toimivuudesta, ja niitä sovelletaan rajoittamatta mahdollisuutta turvautua tuomioistuinmenettelyyn."

Tarkistukset 30 ja 36

Komissio on samaa mieltä siitä, että käytännesäännöt voisivat olla hyödylliset rekisteröintipolitiikan yhteydessä, ja hyväksyy periaatteessa käytännesääntöjen mainitsemisen. Komissio kuitenkin lisäisi tämän näkökohdan tarkistukseen 4 seuraavassa muodossa: ".eu-aluetunnuksen toteuttamisessa olisi otettava huomioon parhaat toimintatavat, ja sitä olisi tarvittaessa tuettava soveltamalla vapaaehtoisia toimintaperiaatteita tai käytännesääntöjä."

Tarkistus 32

Komissio on samaa mieltä siitä, että rekisterin olisi periaatteessa tehtävä rekisteröinnit rekisteröintipyyntöjen esittämisjärjestyksessä lukuun ottamatta tapauksia, joihin sovelletaan 4 artiklassa esitettyjä yleistä etua koskevia periaatteita. Komissio voi hyväksyä viittauksen tällaiseen toimintatapaan, jos se lisätään komission ehdotuksen 3 artiklan 3 kohtaan seuraavassa muodossa: "Jollei tässä asetuksessa tai yleistä etua koskevissa periaatteissa toisin säädetä, rekisteröinnit tehdään siinä järjestyksessä kuin rekisteröintipyynnöt esitetään."

Komissio hyväksyy sellaisten verkkotunnusten, joiden rekisteröijillä on aiempia, kansallisessa ja/tai yhteisön lainsäädännössä tunnustettuja tai vahvistettuja oikeuksia, rekisteröinnin vaiheittain. Näin ollen komissio hyväksyy tarkistuksen 32 osan seuraavassa muodossa: "Rekisteri voi toteuttaa verkkotunnusten rekisteröinnin vaiheittain sen varmistamiseksi, että aiempien, kansallisessa ja/tai yhteisön lainsäädännössä tunnustettujen tai vahvistettujen oikeuksien haltijoilla on asianmukainen lyhytaikainen rekisteröintimahdollisuus." Se, missä määrin aiempien, kansallisen ja/tai yhteisön lainsäädännössä tunnustettujen oikeuksien haltijoille ja julkisyhteisöille annetaan lyhytaikainen rekisteröintimahdollisuus, on määritettävä osana toimintaperiaatteita, jotka koskevat spekulatiivista ja epäasianmukaista verkkotunnusten rekisteröintiä.

Lisäksi tarkistuksessa todetaan, että rekisteröinti ei anna rekisteröijälle juridisia oikeuksia eikä rekisteri joudu oikeudelliseen vastuuseen nimistä, jotka on rekisteröity kolmannen osapuolen oikeuksien vastaisesti. Komissio katsoo kuitenkin, että nimen rekisteröinnin tulisi vähintään antaa nimen käyttöoikeudet rekisteröijälle ja että rekisterin oikeudellinen vastuu kuuluu siihen sovellettavan lainsäädännön tai sopimuksen piiriin.

Muutettu ehdotus

Komissio ottaa huomioon Euroopan yhteisön perustamissopimuksen 250 artiklan 2 kohdan ja muuttaa ehdotustaan edellä selostetulla tavalla.